**ELŐTERJESZTÉS**

*Borzavár Községi Önkormányzat Képviselő-testülete*

*2013. május 23-i ülésére*

Tárgy: Összefoglaló jelentés Borzavár Községi Önkormányzat 2012. évi belső ellenőrzéséről

Előadó: Sümegi Attila jegyző

Előterjesztés tartalma: tájékoztató

Szavazás módja: -

Az előterjesztés készítésében részt vett: Tömpe és Társa Könyvvizsgáló, Gazdasági és Pénzügyi Tanácsadó Betéti Társaság

Az előterjesztés előkészítésében közreműködtek: -

Tisztelt Képviselő-testület!

A belső ellenőrzési feladat ellátásáról Zirc Kistérség Többcélú Társulásán keresztül gondoskodunk. A feladat finanszírozásához állami támogatás kapcsolódott.

A költségvetési szervek belső kontrollrendszeréről és belső ellenőrzésről szóló 370/2011.(XII.31.) Korm.rendelet 22. § (1) bekezdése rendelkezik a belső ellenőrzésekkel kapcsolatosan az összefoglaló jelentés elkészítésének kötelezettségéről.

A Tömpe és Társa Könyvvizsgáló, Gazdasági és Pénzügyi Tanácsadó Betéti Társaság szerződésének és a jogszabályi előírásoknak megfelelően elkészítette Önkormányzatunk 2012. évi belső ellenőrzéséről szóló összefoglaló jelentést.

Kérem a Képviselő-testülettől tájékoztatóm tudomásul vételét.

Borzavár, 2013. május 17.

|  |  |
| --- | --- |
|  | Sümegi Attila |
|  | jegyző |

**Tömpe és Társa Könyvvizsgáló, Gazdasági és Pénzügyi Tanácsadó**



**Betéti Társaság**

8200 Veszprém, Ady E. u . 78/c

Tel/Fax: 88/401-140

E-mail: [kissmariakonyvvizs@vnet.hu](mailto:kissmariakonyvvizs@vnet.hu)

**Összefoglaló jelentés**

**Borzavár Község Önkormányzata 2012. évi belső ellenőrzéséről**

A költségvetési szervek belső ellenőrzéséről szóló 193/2003.(XI.26.) Kormányrendelet 12.§ h.) pontja szerint a belső ellenőrzési vezető kötelezettségként írja elő az éves összefoglaló jelentés elkészítését.

Kötelezettségünknek eleget téve az alábbiakban részletezzük Borzavár Község Önkormányzata 2012. évi belső ellenőrzésének teljesítését.

Az éves összefoglaló jelentés az évközi egyedi jelentéseken túl, egy összefogott, lényegre törő tájékoztatást ad a Hivatal részére, és kiemelten a felügyeleti szerv részére.

Egyben alapot, támpontot nyújt a Jegyző számára az éves ellenőrzési beszámolójának elkészítéséhez, amelyet meg kell küldenie a Nemzetgazdasági miniszternek a tárgyévet követő május 31-ig.

Az ellenőrzési jelentésekből nyerhető információk jelentős mértékben támogatják a Nemzetgazdasági Minisztérium az államháztartás belső pénzügyi ellenőrzési rendszer vonatkozásában végzett központi koordinációs és harmonizációs tevékenységét.

A 2012. évi belső ellenőrzési tervben rögzítetteknek megfelelően társaságunk a vállalt feladatokat maradéktalanul elvégezte, az éves ellenőrzési tervtől nem tértünk el; olyan rendkívüli esemény nem történt 2011. gazdasági év során, amely ezt megváltoztatta volna, illetve a megbízó sem kért rendkívüli ellenőrzést az elfogadott terven felül, a tartalék időkeret terhére.

Megállapításainkat a Gazdasági vezetővel, illetve jegyzővel megbeszéltük, személyesen megvitattuk a hibák elhárításának lehetőségeit, azok jövőbeni megelőzésére teendő intézkedéseket.

Az ellenőrzéseket helyszíni vizsgálat során hajtottuk végre, amelyről az elkészített jelentést megküldtük az Önkormányzat részére véleményezésre.

Az elkészült munkáról készített jelentéseket megküldtük jóváhagyásra az Önkormányzatnak, azokat észrevétel tétele nélkül elfogadták és aláírásukkal hitelesítették.

Mind a 2013. évi belső ellenőrzési terv javaslatunk, mind az ellenőrzési jelentéseink elkészítésekor maximálisan törekedtünk a vonatkozó jogszabályok által előírt formai és tartalmi követelményeknek való megfelelésre, a szabályszerűség betartására.

Munkánkat jelentős mértékben segítette az Önkormányzat gazdasági szervezete, és annak vezetője.

Egyben felhívjuk a figyelmet a 193/2003.(XI.26.) Kormányrendelet 29.§ (1) bekezdésében foglaltakra, mely szerint az egyes témákra vonatkozó ellenőrzések megállapításaira az ellenőrzési jelentés kézhezvételétől számított 10 munkanapon belül intézkedési tervet kell készíteni. Indokolt esetben a belső ellenőrzési vezető ennél hosszabb, legfeljebb 22 munkanapos határidőt is megállapíthat.

Az elkészített intézkedési terveket haladéktalanul meg kell küldeni az ellenőrzést végző szerv belső ellenőrzési vezetőjének.

Amennyiben ez nem történt meg, úgy azt kérjük pótlólag megküldeni.

**A belső ellenőrzési tervben foglaltak szerint az alábbi témák kerültek átvizsgálásra:**

1.) A 2011. évi zárszámadás és költségvetési beszámoló ellenőrzése

2.) A 2011. évi készpénzforgalom szabályozottsága és a készpénzforgalom bizonylatainak vizsgálata

3.) A 2011. évi népszámlálás pénzügyi elszámolásának ellenőrzése

**1.) A 2011. évi zárszámadás és költségvetési beszámoló ellenőrzése**

* Borzavár Község Önkormányzata 2011. évi költségvetési beszámolója és zárszámadási rendelete megbízhatósági ellenőrzését az Áht. előírásai alapján végeztük el.
* A megbízhatósági ellenőrzés nem terjedt ki az előirányzat módosítások szabályosságának és indokoltságának vizsgálatára, valamint főkönyvi számlák vizsgálata nem volt tételes, és teljeskörű.
* A zárszámadási rendeletet és mellékleteit az Áht-ban és az Áhsz-ben foglaltaknak megfelelően készítették el.

A zárszámadási rendeletet a költségvetési rendelettel összehasonlítható módon állították össze.

* A számviteli bizonylatok tartalmilag megfeleltek az Sztv-ben és az Áhsz-ben előírtaknak; a gazdálkodási jogkör gyakorlása során általában betartották a kötelezettségvállalás, utalványozás, ellenjegyzés, érvényesítés és a szakmai teljesítés igazolására vonatkozó előírásokat; kivéve, hogy a 2011. október havi banki teljesítések során nem történt meg az érvényesítés.
* Néhány szabályzat elkészült a Körjegyzőség felbomlását követően, azonban több gazdálkodásra vonatkozó szabályzatot nem aktualizáltak az új szervezést követően. Hiányzott a gazdálkodási jogkört gyakorlók megbízása.
* A mérleg, a főkönyv és az analitikák adatai egyezőek voltak. A mérleg sorait leltárral támasztották alá.
* A könyvelés, az analitikák, egyéb részletező nyilvántartásokat szabályosan, folyamatosan vezették.

Az elemi beszámoló adatai megegyeztek a zárszámadás adataival, kivéve a zárszámadási rendeletben elfogadott bevétel és kiadás főösszege, és a pénzmaradvány összege; az nem egyezett a költségvetési beszámoló bevétel és kiadás összegével – mivel figyelembe vették a jogszabály előírásaival ellentétben a függő és átfutó bevételeket és kiadásokat.

* A pénzmaradvány elszámolása és kimutatása a jogszabálynak megfelelően történt meg.
* Megállapítható, hogy a pénzügyi és számviteli szabályok többnyire betartásra kerültek; a könyvelés és költségvetési beszámoló összeállítása határidőben, szabályosan történt, a kockázatok minimálisak.

**2.) A 2011. évi készpénzforgalom szabályozottsága és a készpénzforgalom bizonylatainak vizsgálata**

* Borzavár Község Önkormányzatánál egy-egy házipénztárt vezettek az Önkormányzatra, valamint a Kisebbségi Önkormányzatra.
* A szabályzatok általában megfelelnek a jogszabályoknak, azonban néhány módosításra van szükség – beszedett bevételek kezelése, ellátmánykezelők felelősségvállalási nyilatkozata, kötelezettségvállalás analitikus nyilvántartásának módja, gazdálkodási jogkört gyakorlók megbízásai és aláírásminták.
* A pénztárbizonylatokhoz alapbizonylatokat minden esetben csatoltak, az igazolások hiánytalanul megtörténtek.
* A pénztári zárókészleteket minden esetben betartották.
* Az előlegek nyilvántartása, elszámolása szabályszerűen történt.
* Az ellátmánykezelő helyeken a beszedett térítési díjakat nem vezették keresztül a házipénztáron, hanem közvetlenül fizették be a bankszámlára, ami szabálytalan.
* Szigorú számadású bizonylatok nyilvántartása szabályosan, azonban nem teljeskörű.
* Kötelezettségvállalás analitikus nyilvántartásának hiánya miatt a pénztárbizonylatokon nem tüntették fel a nyilvántartásba vételi sorszámot.
* A készpénzkezelésből kisebb kockázatok elsősorban a szabályzatok hiányosságai miatt lehetnek.

**3.) A 2011. évi népszámlálás pénzügyi elszámolásának ellenőrzése**

* A 2011. évi népszámláláshoz kapcsolódó pénzügyi fedezet előlegét a normatívákban megállapított mértékben, a KSH együttműködési megállapodás alapján utalta át az Önkormányzat számlájára.
* Az előleget határidőben, 2011. június 30-ig utalták át.
* A jegyző a számlálóbiztosokkal a megbízási szerződéseket megkötötte, ezek alapján számfejtették és fizették ki a megbízási díjat.
* A bevételeket és a kiadásokat a kijelölt szakfeladatra elszámolták.
* A dologi kiadásokat számlákkal, elszámolásokkal támasztották alá.
* Az elszámolást az Önkormányzat határidőben készítette el a ténylegesen felhasznált összegekről.
* Az elszámolások felülvizsgálatát követően a KSH a járó különbözetet az Önkormányzat számlájára átutalta.

**Az ellenőrzések személyi és tárgyi feltételei; a tevékenységet elősegítő és akadályozó tényezők:**

A 2012. évi belső ellenőrzés megvalósítása során mind a személyi, mind a szakmai, mind az informatikai feltételek a jogszabályok által előírtakat meghaladóan rendelkezésre álltak. A belső ellenőrzési tevékenységet akadályozó tényező 2012. év során nem volt. Az ellenőrzések rendre az érintettekkel előre egyeztetett időpontban kerültek lefolytatásra.

A belső ellenőrzést végző belső ellenőrzési vezető költségvetési minősítéssel rendelkező okleveles könyvvizsgáló, a Könyvvizsgálói Kamara kreditrendszerre épülő oktatásain túl részt vett a belső ellenőrzéssel kapcsolatos szakmai előadásokon, illetve az ÁSZ által szervezett tájékoztatáson a jövőbeni központi célkitűzéseket és központi ellenőrzési tapasztalatok közös megvitatását illetően.

Mind a belső ellenőrzési vezető, mind a belső ellenőrök rendelkeznek a 18/2009.(X.6.) PM rendelet szabályainak megfelelő regisztrációval; illetve az ABPE továbbképzés I. vizsgával.

Modern számítástechnikai háttér segíti a belső ellenőrzés munkáját, naprakész programmal, on-line adattovábbítással, folyamatos aktualizálással.

**Tervezett jövőbeni ellenőrzések, kockázatelemzés indoklása, rövid- és hosszú távú tervek megvalósulása:**

Az Önkormányzat 2013. évi belső ellenőrzési tervét határidőben elkészítettük, s megküldtük az Önkormányzat részére.

Több éves ellenőrzésünk alapján következtetésként egyértelműen levonható, hogy a pénzügyi – számviteli feladatellátás évről évre javult az Önkormányzatnál, amellett, hogy az érintettek leterheltsége magas, s a folyamatos jogszabályváltozás tovább nehezíti a munkát.

A 2012. évi belső ellenőrzési terv folyamán a terv teljes egészében teljesült, a belső ellenőrzés szakaszai maradéktalanul lezárultak.

A jövő évi terv középpontját továbbra is a beszámoló és a közbeszerzések szabályszerűségének ellenőrzése alkotja, amellett más szabályozottságot vizsgáló kisebb ellenőrzés van tervezve.

Jelentős változás 2013-ban, hogy a költségvetés nem biztosít normatív támogatást a kötelezőként megmaradó belső ellenőrzési feladatra, annak megvalósítása így többletforrást igényel.

Úgy véljük, azon túl, hogy előírt feladat, a folyamatba épített, és vezetői ellenőrzés mellett a gazdálkodás kontrollrendszerének egyik alappillére a folyamatos belső ellenőrzés, mely a szabályozottság, számvitel területén komoly fejlődést ért el általában is az Önkormányzatoknál.

Reméljük, az eddig végzett munkánk alapján a jövőbeni belső ellenőrzéseknél is számíthatunk a sikeres együttműködésben.

Veszprém, 2013. január 25.

Tisztelettel:

**Kiss Mária**

belső ellenőrzési vezető